KIRJALLINEN KYSYMYS E-2137/99

esittäjä(t): Bart Staes (Verts/ALE) komissiolle

(24. marraskuuta 1999)

Aihe: BADGE:n ja BFDGE:n käytön kieltäminen säilykepurkkien sisäpinnassa

Belgian hallitus kielsi äskettäin sardiini- ja tonnikalasäilykkeiden myynnin säilykepurkkien kemiallisesti käsitellyn pinnan mahdollisten haittavaikutusten takia.

Test Ankoop -kuluttajajärjestön suorittamista BADGE:ä (bisfenoli-A-diglysidyylieetteri) ja BFDGE:ä (bisfenoli-F-diglysidyylieetteri) koskevista analyyseistä ilmeni, että 5065 prosentista säilykepurkkeihin pakatuista elintarvikkeista löytyi jälkiä näistä aineista.

BADGE:ä käytetään säilykepurkkien sisäpinnassa. BFDGE on BADGE:n kaltainen aine, mutta sitä ei saa käyttää materiaaleissa, jotka ovat kosketuksissa elintarvikkeisiin. Tästä huolimatta edellä mainittu kuluttajajärjestö löysi 65 prosentissa tutkituista näytteistä jälkiä BFDGE:stä.

Koska sardiini- ja tonnikalapurkkeja tuodaan muuallekin kuin Belgiaan, voiko komissio vastata seuraaviin kysymyksiin:

1. Onko komissio tietoinen BADGE:n ja BFDGE:n käyttöön liittyvistä tämänkaltaisista ongelmista muissa EU:n jäsenvaltioissa? Jos komissio on tietoinen, mitä toimia se toteuttaa kieltääkseen pilaantuneiden elintarvikkeiden myynnin? Jos komissio ei ole tietoinen, aikooko se pyytää jäsenvaltioita valvomaan tarkasti elintarvikesäilykkeiden BADGE- ja/tai BFDGE-pitoisuuksia?

2. Aikooko komissio laatia direktiivin BADGE:n ja BFDGE:n käytön kieltämiseksi säilykepurkkien sisäpinnassa? Jos asia on näin, voiko se ilmoittaa direktiivin painopisteet? Jos asia ei ole näin, onko komissio valmis kieltämään BADGE:n ja BFDGE:n käyttämisen säilykepurkkien pinnassa näiden aineiden syöpää aiheuttavan luonteen takia?

Erkki Liikasen komission puolesta antama täydentävä vastaus

(25. tammikuuta 2000)

1. a) Komissio on tietoinen siitä, että eräistä säilyketölkeistä liukenee BADGE- (bisfenoli-A-diglysidyylieetteri) ja/tai BFDGE (bisfenoli-F-diglysidyylieetteri) -aineita ja/tai niiden johdannaisia. Tämänsuuntaisia tutkimuksia on toteutettu sekä jäsenvaltioissa(1),(2),(3), että komission yhteisessä tutkimuskeskuksessa(4).

b) Komissiolla ei ole valtuuksia vetää markkinoilta elintarvikkeita, jotka ylittävät lailliset siirtymän raja-arvot. Tällainen toimivalta kuuluu kansallisille viranomaisille.

c) Komissio kehottaa kaikkia jäsenvaltioita tekemään tarkastuksia, joilla määritetään parhaiten soveltuvilla menetelmillä kaikkien näiden aineiden esiintyminen elintarvikkeissa. On kuitenkin huomattava, että jäsenvaltiot ovat jo joidenkin vuosien ajan seuranneet tällaisten aineiden liukenemista lakkakerroksella pinnoitetuista metallisista säilyketölkeistä.

2. a) Komissiolla ei tällä hetkellä ole aikomusta kieltää BADGE:n käyttöä metallitölkkien lakan ainesosana. Muovien osalta komissio on antanut elintarvikkeiden kanssa kosketukseen joutuvista muovisista tarvikkeista annetun direktiivin 90/128/ETY muuttamisesta 23 päivänä marraskuuta 1999 komission direktiivin 1999/91/EY(5), jossa vahvistetaan kyseisen aineen spesifisen siirtymän raja-arvo elintarvikealan tiedekomitean viimeisimmän lausunnon(6) mukaisesti. Jäsenvaltiot soveltavat tätä raja-arvoa myös lakkakerroksella peitettyihin säilyketölkkeihin.

BADGE:n korvikkeena eräissä erityistapauksissa käytettävän BFDGE:n ja täsmällisemmin BFDGE:tä sisältävän NOGE:n (novolakkaglysidyylieetteri) osalta komissio ei ole vielä muodostanut kantaansa. Elintarvikealan tiedekomitea, joka tutki BFDGE:tä koskevaa asiakirja-aineistoa ensimmäisen kerran 1.2. joulukuuta 1999 pidetyssä kokouksessaan, ei ole vielä hyväksynyt kyseisen kokouksen pöytäkirjaa, jossa on tarkoitus olla alustava ilmoitus näiden aineiden myrkyllisyydestä. Komissio tutkii kyseisen ilmoituksen viipymättä ja toteuttaa mahdollisesti tarvittavat toimenpiteet jäsenvaltioita kuultuaan.

b) Arvoisan parlamentin jäsenen mainitseman ja lehdistössäkin esillä olleen näiden aineiden syöpää aiheuttavan luonteen osalta komissio ei elintarvikealan tiedekomitean jo julkaistujen BADGE:a koskevien lausuntojen(10),(7),(8) ja Internetissä piakkoin julkaistavasta(9), elintarvikealan tiedekomitean BFDGE:tä koskevasta alustavasta ilmoituksesta tekeillä olevan version perusteella ole päätynyt samaan arvioon.

(1) Ministry of Agriculture, Food and Fisheries (MAFF) UK, survey of BADGE epoxy monomer in canned food (May 1997), MAFF project number FS2707. In: W. Summerfield, A. Goodson, I. Cooper. Food Additives and Contaminants, 1998, 15, 818-830.

(2) PIRA project on migration of monomers and overall migration. In: P.A. Tice. Food Additives and Contaminants, 1998, 5 (suppl. 1), 373-380.

(3) MAFF Food Safety Information Bulletin, 89, October 1997.

(4) Simoneau, C., Theobald A. and Anklam E.. Ispra report: results of a European survey of BADGE in canned fish in oil. January 23, 1998.

(5) EYVL L 310, 4.12.1999.

(6) Opinion of the Scientific Committee of 24 March 1999 on Food on Bisphenol A Diglycidyl Ether (BADGE), http://www.europa.eu.int/comm/dg24/health/sc/scf/out28_en.html.

(7) Clarification and explanation of the SCF's opinion of 7 June 1996 on BADGE. Forty fourth series of Reports, (in press) or http://www.europa.eu.int/comm/dg24/health/sc/oldcomm7/out05_en.html.

(8) Opinion on Bisphenol A diglycidyl ether (BADGE), June 1996. SCF (1997). Fortieth series of Reports, GT 07 97652, Commission of the European Communities, Luxembourg.

(9) Ks. http://www.europa.eu.int/comm/dg24/health/sc/scf/.

(10) PIRA project on migration of monomers and overall migration. In: P.A. Tice. Food Additives and Contaminants, 1998, 5 (suppl. 1), 373-380.